Можна зразумець сітуацыю, калі ў рэдакцыю тэлефануюць жыхары хутароў ці маленькіх вёсачак і скардзяцца на тое, што з наступленнем прыцемкаў дзікі на дазваляюць выйсці з хаты, бо гаспадараць літаральна пад вокнамі, не звяртаючы ўвагі ні на сабак, ні на людзей. Калі ж у панядзелак раніцай пазваніла Галіна Зарэнка з вёскі Азяраўцы і расказала пра тую ж самую навалу, то, прызнацца, не паверыў. Падумаў, перабольшвае жанчына. Мо, дзе з краю агарода і капнуў звер лычом, але, каб сваволіў у вёсцы з інтэнсіўным аўтамабільным рухам — гэта ўжо занадта. Таму неадкладна паехаў да тэлефанаваўшай. Якім жа было маё здзіўленне, калі, зірнуўшы ў двор, убачыў уздоўж бетоннай агароджы вырытую траншэю глыбінёй вышэй калена (на здымку). Выйшла і гаспадыня, якая плакала, не хаваючы слёз.